JANUARY 27, 2015
KAZAKHSTAN
Bakamonyi Balupwile Baibolo mu Mulaka wa Kazakh pa Kushonkena ne Kwita Bantu Kwiya na Kumumona
BAKAMONYI BA KWA YEHOBA mu muzhi wa Almaty mu Kazakhstan balupwile Baibolo wa Binembelo bya Ntanda Ipya mu mulaka wa Kazakh pa kushonkena kwajingako pa 26 kufika pa 28 September 2014. Bonse batainweko 3,721 batambwileko uno Baibolo wakatataka.
Ba Alexander Garkavets bafunda bingi biji milaka baambile pa Baibolo wa Binembelo bya Ntanda Ipya wa mu mulaka wa Kazakh amba: “Bantuntuluzhi ba Bakamonyi baingijile bingi na ngovu mambo mu uno mulaka kechi mujipo mabuku avula a kwibakwasha kutuntulula binembelo byazhila ne. Balumbulula bingi bulongo milanguluko ya mu mulaka ye batuntulwilenga kutwala mu Kazakh mu mashinda abula kuyuka bavula. Baibolo wa Binembelo bya Ntanda Ipya wa mu Kazakh bamutuntulula mu mulaka wamba bantu bavula mu ano moba kabiji wapela bingi kumvwa.”
Pa 3 October kushonkena saka kwapwa kala, ofweshi wa musampi wa Bakamonyi ba kwa Yehoba mu kyalo kya Kazakhstan waichile bantu kwiya na kumona Baibolo wakatataka wa mu mulaka wa Kazakh. Pa waileshi wa Radio Azattyq baambile’mba: “Babinemanga ba mu Akimat (ba mu maofweshi akatampe a mu kafulumende) mu muzhi wa Almaty, pamo na mukulumpe wa kipamo kya mu kafulumende kitala pa bya bupopweshi, babilolo ba mu byalo bingi, bashayuka ba bya bupopweshi, ne bantu bakwabotu baishile na kumona uno Baibolo.” Ba Zhaparkul baambile’mba: “Bakamonyi ba kwa Yehoba betutambwijile bingi bulongo ku ofweshi wabo mu Almaty. Baubile bulongo kwitwita mambo kuyako kuketukwasha bingi mu mwingilo wetu.”
Ba Polat Bekzhan baambilako Bakamonyi ba kwa Yehoba baambile’mba: “Kushonkena kwa uno mwaka kwaendele bingi bulongo kabiji bantu baumvwine bingi bulongo byo twatambwijile Baibolo wa mu mulaka wa Kazakh. Kintu kyo twaubile pa kwita bantu kwiya na kumona Baibolo kyawamine bingi, mambo kyalengejile babilolo ba mu kafulumende, ba ku mazubo a mabilabila ne bantu bashala kuyuka bulongo biji Bakamonyi ba kwa Yehoba.”
Media Contact(s):
International: J. R. Brown, Office of Public Information, tel. +1 718 560 5000
Kazakhstan: Polat Bekzhan, tel. +7 727 232 36 62
eng_Latn ace_Latn bem_Latn bem_Latn bem_Latn bem_Latn bem_Latn ron_Latn zho_Hant ind_Latn